b"\n_START_ARTICLE_\nSipajas\n_START_PARAGRAPH_\nSipajas (angl. sepoy, rus \xd1\x81\xd0\xb8\xd0\xbf\xd0\xb0\xd0\xb9) \xe2\x80\x93 Indijos (istorinio regiono, \xc4\xaf kur\xc4\xaf \xc4\xaf\xc4\x97jo ir dabartiniai Pakistanas ir Banglade\xc5\xa1as) vietinis gyventojas, tarnaujantis samdomoje Europos valstyb\xc4\x97s (paprastai \xe2\x80\x93 Britanijos, bet ir Portugalijos ar Pranc\xc5\xabzijos) kolonijin\xc4\x97je kariuomen\xc4\x97je Indijoje._NEWLINE_Terminas vartotas nuo XVIII a. 5-ojo de\xc5\xa1imtme\xc4\x8dio, kai buvo suformuoti pirmi sipaj\xc5\xb3 daliniai Pranc\xc5\xabzijos Indijos kariuomen\xc4\x97je kovai su britais ir nauj\xc5\xb3 teritorij\xc5\xb3 u\xc5\xbe\xc4\x97mimui. \xc5\xbdodis sepoy kil\xc4\x99s i\xc5\xa1 pers. \xd8\xb3\xd9\xbe\xd8\xa7\xd9\x87\xdb\x8c (sip\xc3\xa2hi) 'kareivis'. Tas pats persi\xc5\xa1kas \xc5\xbeodis angl\xc5\xb3 kalb\xc4\x85 pasiek\xc4\x97 per Turkij\xc4\x85, kur spahi ir sipahi rei\xc5\xa1kia tam tikr\xc4\x85 Turkijos kavalerijos r\xc5\xab\xc5\xa1\xc4\xaf sipahius._NEWLINE_Brit\xc5\xb3 Indijos Armijoje sepoy rei\xc5\xa1k\xc4\x97 'p\xc4\x97stininkas eilinis' (sowar \xe2\x80\x93 kavaleristas eilinis)._NEWLINE_Sipajus labai pla\xc4\x8diai naudojo britai. Brit\xc5\xb3 sipajai atlikdavo karines policines funkcijas. 1857-1859 m. vyko sipaj\xc5\xb3 sukilimai, po kuri\xc5\xb3 britai reorganizavo sipaj\xc5\xb3 kariuomen\xc4\x99. J\xc5\xb3 skai\xc4\x8di\xc5\xb3 suma\xc5\xbeino, i\xc5\xa1formavo in\xc5\xbeinerijos ir artilerijos dalinius. Sipajus \xc4\x97m\xc4\x97 grupuoti pagal religij\xc4\x85, tautyb\xc4\x99, kalb\xc4\x85._NEWLINE_Sipajai dalyvavo Pirmajame ir Antrajame pasauliniame karuose. 1947 m. susidarius Indijos ir Pakistano valstyb\xc4\x97ms sipajai kaip samdoma kolonijin\xc4\x97 kariuomen\xc4\x97 pasidar\xc4\x97 nebereikalingi ir buvo i\xc5\xa1formuoti."